Document ID: 32009R1194

KOMISSION ASETUS (EY) N:o 1194/2009,
annettu 30 päivänä marraskuuta 2009,
ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä annetun komission asetuksen (EY) N:o 1702/2003 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 80 artiklan 2 kohdan,
ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 5 artiklan 5 kohdan,
sekä katsoo seuraavaa:
(1)
Euroopan siviili-ilmailun turvallisuuden yhtenäisen ja korkean tason säilyttämiseksi on tarpeen muuttaa ilma-alusten ja niihin liittyvien tuotteiden, osien ja laitteiden sekä suunnittelu- ja tuotanto-organisaatioiden hyväksyntää koskevia vaatimuksia ja menettelyjä erityisesti ottamalla käyttöön päätoimipaikan määritelmä, parantamalla huolto- ja valmistustodistuksen eli EASA 1 -lomakkeen sisältöä sekä tarkistamalla lupaa ilmailuun koskevia säännöksiä.
(2)
Sen vuoksi komission asetusta (EY) N:o 1702/2003 (2) olisi muutettava.
(3)
Tässä asetuksessa säädetyt toimenpiteet perustuvat Euroopan lentoturvallisuusviraston, jäljempänä ’virasto’, asetuksen (EY) N:o 216/2008 17 artiklan 2 kohdan b alakohdan ja 19 artiklan 1 kohdan mukaisesti antamiin lausuntoihin (3).
(4)
Tässä asetuksessa säädetyt toimenpiteet ovat asetuksen (EY) N:o 216/2008 65 artiklalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1702/2003 seuraavasti:
1.
Lisätään 1 artiklan 2 kohtaan e, f, g ja h alakohta seuraavasti:
”e)
’päätoimipaikalla’ tarkoitetaan sen yrityksen pääkonttoria tai rekisteröityä toimipaikkaa, joka harjoittaa tässä asetuksessa tarkoitetun toiminnan pääasiallista varainhoitoa ja operatiivista valvontaa;
f)
’artikkelilla’ tarkoitetaan siviili-ilma-aluksissa käytettävää osaa tai laitetta;
g)
’ETSOlla’ (European Technical Standard Order) tarkoitetaan eurooppalaisia teknisiä standardeja. Eurooppalaiset tekniset standardit ovat viraston julkaisemia yksityiskohtaisia lentokelpoisuusspesifikaatioita, joiden avulla varmistetaan tämän asetuksen vaatimusten noudattaminen ja joita on pidettävä määrättyjen artikkeleiden vähimmäistason standardina;
h)
’EPAlla’ (European Part Approval) tarkoitetaan osien eurooppalaista hyväksyntää. Osien eurooppalainen hyväksyntä tarkoittaa, että artikkeli on valmistettu sellaisten hyväksyttyjen suunnittelutietojen mukaan, jotka eivät kuulu tuotteen tyyppihyväksyntätodistuksen haltijalle, lukuun ottamatta ETSO-artikkeleita.”
2.
Korvataan 3 artiklan 5 kohdassa oleva viittaus ”21A.112” viittauksella ”21A.112A”.
3.
Lisätään 5 artiklaan 5 kohta seuraavasti:
”5. Poiketen siitä, mitä 1 kohdassa säädetään, tämän asetuksen liitteen (osa 21) luvun A alaluvun F ja G mukaisesti hyväksytyt tuotanto-organisaatiot saavat 28 päivään syyskuuta 2010 asti jatkaa huolto- ja valmistustodistusten ja vaatimustenmukaisuusilmoitusten antamista käyttäen EASA 1 -lomakkeen ensimmäistä versiota, josta säädetään tämän asetuksen liitteen (osa 21) liitteessä I.”
4.
Muutetaan liite (osa 21) tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä marraskuuta 2009.

Labels: 7
8
20